

|  |
| --- |
|  |
| **Všetkým záujemcom** |
|  |
|  |
|  |

Vec

Odpoveď na žiadosť o vysvetlenie SP č.2 k predmetu zákazky: **Diagnostické ultrazvukové prístroje pre potreby ambulantnej reumatológie, ORL a urológie vrátane súvisiacich služieb**v súlade s § 48 zákona č. 343/2015 Z.z. Zákona o verejnom obstarávaní. Zákazka bola zverejnená vo vestníku verejného obstarávania Úradu pre verejné obstarávanie Bratislava č. 251/2025 zo dňa 12.12.2025, 19663 - MST a v Úradnom vestníku Európskej únie 823541-2025 zo dňa 11.12.2025; Korigendum zverejnené vo vestníku verejného obstarávania Úradu pre verejné obstarávanie Bratislava č. 8/2026 zo dňa 14.01.2026, 472 - IOX a v Úradnom vestníku Európskej únie 22085-2026 zo dňa 13.01.2026

Otázka č.1 k žiadosti o vysvetlenie SP č.2:

Prosím bude obstarávateľ akceptovať aj rozsah

pre 2D lineárna sonda, plocha min. 37 mm - 6-18 Mhz,

pre 2D lineárna sonda, plocha max. 53 mm - 4-16 Mhz

a pre 2D vysokofrekvenčná lineárna sondu rozsah 4-16 MHz ?

Odpoveď k otázke č.1 k žiadosti o vysvetlenie SP č.2:

Verejný obstarávateľ po odbornom posúdení uvádza, že navrhované frekvenčné rozsahy a rozmery ultrazvukových sond uvedené v otázke posudzoval vo vzťahu ku konkrétnym bodom technickej špecifikácie, a to k parametrom 1.70, 1.71 a 1.72 opisu predmetu zákazky. Akceptácia navrhovaných riešení je možná výlučne v prípade, ak sú splnené minimálne technicko-medicínske požiadavky stanovené v súťažných podkladoch pre príslušný parameter, resp. ak navrhované riešenie predstavuje funkčne a medicínsky ekvivalentné riešenie vzhľadom na účel použitia.

Vo vzťahu k parametru 1.70, ktorým je 2D lineárna sonda určená pre reumatologické a ORL vyšetrenia s požadovanou plochou sondy minimálne 37 mm a frekvenčným rozsahom minimálne 5 – 18 MHz, verejný obstarávateľ uvádza, že navrhovaný frekvenčný rozsah 6 – 18 MHz **je možné akceptovať**, keďže ide o zvýšenie dolnej hranice frekvenčného rozsahu pri zachovaní požadovanej hornej hranice, ktorá je rozhodujúca pre kvalitu zobrazenia povrchových anatomických štruktúr v uvedených odbornostiach. Zároveň verejný obstarávateľ uvádza, že navrhovaná plocha sondy 37 mm je v tomto prípade akceptovateľná, nakoľko z hľadiska klinického využitia v reumatológii a ORL nepredstavuje obmedzenie diagnostických možností a je funkčne a medicínsky ekvivalentná požadovanému riešeniu.

Pokiaľ ide o parameter 1.71, ktorým je 2D lineárna sonda určená pre ORL vyšetrenia s maximálnou požadovanou plochou 53 mm a frekvenčným rozsahom minimálne 3 – 8 MHz, verejný obstarávateľ uvádza, že navrhovaný frekvenčný rozsah 4 – 16 MHz **nie je akceptovateľný**. Požiadavka na frekvenčný rozsah pri tomto type sondy vychádza zo špecifík ORL vyšetrení, pri ktorých je potrebné zobrazenie povrchových štruktúr pri nižších až stredných frekvenciách. Navrhovaný rozsah presahuje požadovanú hornú hranicu frekvenčného rozsahu a nezodpovedá účelu použitia sondy definovanému v technickej špecifikácii.

K parametru 1.72, ktorým je 2D vysokofrekvenčná lineárna „hockey-stick“ sonda určená pre reumatologické využitie s minimálnym frekvenčným rozsahom 12 – 18 MHz a minimálnym počtom 192 elementov, verejný obstarávateľ uvádza, že navrhovaný frekvenčný rozsah 4 – 16 MHz **nie je akceptovateľný**. Pri tomto type sondy je z hľadiska účelu použitia a charakteru vyšetrovaných oblastí rozhodujúca vysoká horná hranica frekvenčného rozsahu, ktorá zabezpečuje dostatočné rozlíšenie pri zobrazovaní veľmi povrchových a jemných anatomických štruktúr. Navrhované riešenie preto nespĺňa požiadavku na vysokofrekvenčný charakter sondy v zmysle technickej špecifikácie.

Verejný obstarávateľ zároveň uvádza, že jednotlivé parametre technickej špecifikácie posudzuje samostatne a akceptuje len také riešenia, ktoré sú z hľadiska účelu použitia funkčne a medicínsky rovnocenné a spĺňajú požiadavky kladené na konkrétny bod opisu predmetu zákazky.

Bod 1.70

Mení sa:

2D lineárna sonda, plocha min. 37 mm (reumatológia, ORL) min. 5-18 MHz.

Mení sa na:

2D lineárna sonda, plocha min. 37 mm (reumatológia, ORL) min. 6-18 MHz.

**Na základe uvedeného dochádza k úprave v Súťažných podkladoch, a to v časti C Opis predmetu zákazky (tabuľka špecifikácie) a v editovateľnej forme Opisu predmetu zákazky, ktorý je zároveň aj prílohou kúpnej zmluvy. Uvedená úprava je vyznačená farebne.**

**Verejný obstarávateľ má za to, že na základe vyššie uvedenej úpravy, nedochádza k podstatnej zmene v dokumentoch potrebných na vypracovanie ponuky, preto termín na predkladanie ponúk ostáva nezmenený.**

Inštitút vysvetlenia súťažných podkladov v zmysle § 48 ZVO ako vyplýva zo samotného označenia, slúži na vysvetlenie, objasnenie alebo spresnenie súťažných podkladov zadaných verejným obstarávateľom v procese verejného obstarávania.